Document ID: 31999R1225

ΚΑΝΟΝΙΣΜΟΣ (ΕΚ) αριθ. 1225/1999 ΤΗΣ ΕΠΙΤΡΟΠΗΣ
της 27ης Μαΐου 1999
για τους ορισμούς των χαρακτηριστικών στις στατιστικές ασφαλιστικών υπηρεσιών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ, Ευρατόμ) αριθ. 58/97 του Συμβουλίου, της 20ής Δεκεμβρίου 1996, για τις στατιστικές διάρθρωσης των επιχειρήσεων(1), όπως τροποποιήθηκε τελευταία από τον κανονισμό (ΕΚ, Ευρατόμ) αριθ. 410/98(2), και ιδίως το άρθρο 12 σημείο iii),
Εκτιμώντας:
(1) ότι ο κανονισμός (ΕΚ, Ευρατόμ) αριθ. 58/97 θέσπισε ένα κοινό πλαίσιο για την παραγωγή κοινοτικών στατιστικών σχετικά με τη διάρθρωση, τις δραστηριότητες, τις επιδόσεις και την ανταγωνιστικότητα του ασφαλιστικού τομέα εντός της Κοινότητας·
(2) ότι είναι απαραίτητη η εφαρμογή μιας σειράς ορισμών για τα χαρακτηριστικά των στατιστικών των ασφαλιστικών υπηρεσιών·
(3) ότι τα εξεταζόμενα μέτρα είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Τα χαρακτηριστικά που αναφέρονται στο άρθρο 4 του κανονισμού (ΕΚ, Ευρατόμ) αριθ. 58/97 ορίζονται στο παράρτημα του παρόντος κανονισμού.
2. Στους εν λόγω ορισμούς, οι παραπομπές στους λογαριασμούς εταιρειών χρησιμοποιούν τους τίτλους που αναγράφονται στο άρθρο 6 (ισολογισμός), στο άρθρο 34 (λογαριασμός αποτελεσμάτων χρήσεως) και στο άρθρο 63 (προσάρτημα) της οδηγίας 91/674/ΕΟΚ του Συμβουλίου(3) για τους ετήσιους και τους ενοποιημένους λογαριασμούς των ασφαλιστικών επιχειρήσεων.
Άρθρο 2
1. Τα κράτη μέλη πρέπει να εφαρμόζουν τους εν λόγω ορισμούς, όσον αφορά τα χαρακτηριστικά του καταλόγου Α που αναγράφονται στο παράρτημα 5 τμήμα 4 σημείο 3 του κανονισμού (ΕΚ, Ευρατόμ) αριθ. 58/97 για το έτος αναφοράς 1999 και για τα επόμενα έτη και, όσον αφορά τα χαρακτηριστικά του καταλόγου Β που αναγράφονται στο παράρτημα 5 τμήμα 4 σημείο 4 του προαναφερόμενου κανονισμού, για το έτος αναφοράς 2003 και για τα επόμενα έτη.
2. Τα κράτη μέλη πρέπει επίσης να εφαρμόζουν τους ορισμούς αυτούς, όσον αφορά τα χαρακτηριστικά του καταλόγου Α, για τα έτη 1996, 1997 και 1998, εφόσον αυτό ανταποκρίνεται στην υφιστάμενη εθνική πρακτική, και, όσον αφορά τα χαρακτηριστικά του καταλόγου Β, για τα έτη αναφοράς 2000, 2001 και 2002, εφόσον αυτό ανταποκρίνεται στην υφιστάμενη εθνική πρακτική.
Άρθρο 3
Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Μαΐου 1999.

Labels: 2
4
19